มันนี่ทูเดย์
คลังใช้เงิน 4จี ทำบ้านคนจน
20 พ.ย. 2558

คลังใช้เงิน 4จี ทำบ้านคนจน
นายอภิศักดิ์ ตันติวรวงศ์ รมว.คลัง เปิดเผยว่า เงินที่ได้จากการประมูลคลื่น 4จี สามารถที่จะนำมาใช้ในการดูแลภาคสังคมได้ เช่น โครงการบ้านผู้มีรายได้น้อย หรือการพัฒนาระบบอีเพย์เมนต์ของรัฐบาลที่จะต้องใช้เงินในการทำระบบจำนวนมาก แต่ยังไม่มีการตั้งงบประมาณเตรียมไว้
สำหรับการขยายสิทธิประโยชน์ด้านภาษีกองทุนแอลทีเอฟอีก 3 ปี ซึ่งจะสิ้นสุดในปี 2562 นั้น เพื่อให้นักลงทุนมีระยะเวลาในการปรับตัว เนื่องจากปัจจุบันตลาดทุนไทยมีการเติบโตสูง มีมูลค่าตลาดมากกว่า 14 ล้านล้านบาท มีนักลงทุนเข้ามาลงทุนในตลาดมากขึ้น ในอนาคตจึงไม่มีความจำเป็นในการสนับสนุนสิทธิประโยชน์ทางภาษีให้กับกลุ่มใดกลุ่มหนึ่งที่แข็งแรง 
เรตติ้งหุ้นกู้แบงก์เกียรตินาคิน A-
บริษัท ทริสเรทติ้ง แจ้งว่า ทริสฯ ได้จัดอันดับเครดิตหุ้นกู้ไม่ด้อยสิทธิ ไม่มีหลักประกันในวงเงินไม่เกิน 1,500 ล้านบาท ของธนาคารเกียรตินาคิน ที่ระดับ “A-” และคงอันดับเครดิตองค์กรและหุ้นกู้ไม่ด้อยสิทธิ ไม่มีหลักประกันชุดปัจจุบันของธนาคารที่ระดับ “A-” ด้วย โดยแนวโน้มยังคง “Stable” หรือ “คงที่” อันดับเครดิตสะท้อนถึงความเชี่ยวชาญของธนาคารในธุรกิจหลัก ได้แก่ ธุรกิจเช่าซื้อรถยนต์และธุรกิจตลาดทุน อันดับเครดิตยังพิจารณาถึงแหล่งรายได้ของธนาคารที่มีการกระจายตัวมากขึ้นและเงินกองทุนที่อยู่ในระดับสูง